May Britt
<s>May Britt (22. mart 1934 - ) je švedska glumica koja je za vrijeme svoje relativno kratke karijere 1950-ih i početkom 1960-ih nastupala u italijanskim i hollywoodskim filmovima, poznata i po za tadašnje doba kontroverznim brakom sa crnim zabavljačem Sammyjem Davisom Juniorom.</s>

<s>Britt je svoju karijeru započela zahvaljujući italijanskim producentima Dinu de Laurentiisu i Carlu Pontiju koji su 1952. došli u Švedsku kako bi snimali seriju pustolovnih filmova po romanima Emilija Salgarija.</s><s>Britt, koja je u to vrijeme radila kao pomoćnica u fotografskom studiju, su slučajno zapazili, ali su joj odmah ponudili naslovnu ulogu u filmu Jolanda, la figlia del Corsaro Nero.</s><s>Ona je pristala, te se potom preselila u Italiju, gdje su je agresivno promovirali kao "novu Gretu Garbo".</s><s>Iz Italije se krajem 1950-ih preselila u Hollywood gdje je nastupila u nekoliko filmova, koji uglavnom nisu imali većeg uspjeha.</s>

<s>Britt se 1959. srela sa Davisom, a potom sa njim započela ljubavnu vezu, te se zaručila.</s><s>To je, pak, izazvalo kontroverze ne samo zbog rasističkih predrasuda u velikom dijelu tadašnje američke javnosti, nego i zbog toga što je međurasni brak tada bio kazneno djelo u zakonima 17 saveznih država.</s><s>Planovi za vjenčanje su, pak, izazvali probleme za Johna F. Kennedyja, američkog političara poznatog po bliskom prijateljstvu sa Frankom Sinatrom koji je, kao i Davis, bio član znamenitog Rat Packa.</s><s>Sinatra je navodno uspio Davisa nagovoriti da vjenčanje odgodi do iza održavanja izbora na kojima je Kennedy izabran za predsjednik.</s><s>Britt se prije vjenčanja, pak, preobratila na judaizam koga je ispovijedao njen muž.</s>

<s>Britt je Davisu rodila kćer Tracy te je napustila glumu kako bi se posvetila porodici, kojoj se priključilo još dvoje posvojene djece.</s><s>Brak je 1968. okončan razvodom zbog afere koju je Davis imao sa plesačicom Lolom Falanom.</s><s>Britt je nakon toga povremeno nastupala na televiziji, a danas se u slobodno vrijeme bavi slikanjem.</s>

<s>Godine 1998. je snimljen biografski film The Rat Pack gdje njen lik tumači Megan Dodds.</s>

<s>Izabrana filmografija</s>

<s>Izvori</s>

<s>Vanjske veze</s>

<s>Švedske filmske glumice
Švedske televizijske glumice</s>

